  Наталья Тетерина Удмуртиын Быдӟым Атыкай ож дыръя бырем Вячеслав Шиховлэсь ӵыжы-выжыоссэ утчало, 2018-тӥ арын 9-тӥ куартолэзе соосты Подмосковьеын синпелетэз усьтонэ ӧтёзы. Кызьы гожтэ Дэбес ёросысь «Новый путь» газет, монументэз тупатон дыръя со вылэ Куркино черкогуртысь госпитальын яраослэсь но висёнъёслэсь бырем «ыштэм утисьёслэсь» нимъёссэс ватсалозы. Соос пӧлын Удмуртиысь Вячеслав Шихов но. Вячеслав Шихов 1923-тӥ арын Дэбес ёросысь Котегуртын вордӥськиз. Совето армие ӧтемын вал, Москва улосвылэз утиз. 1942-тӥ арын Куркино черкогуртысь госпитальын висёнлэсь кулӥз. Дэбес ёросысь Быдӟым Атыкай ожысь ожгарчиослэсь лысьӧмъёссэс ватон но соослэсь ӵыжы-выжыоссэс утчан ужен вырись азьветлӥсьёс 5 ар талэсь азьло тодӥзы, Котегуртысь стела вылын Атыкай музъемез утисьёслэн нимъёссы уг тырмо шуыса. Монументэз пуктыку кутэм Буре ваён книгаын нырысь-вылысь ватэмъёс сярысь гинэ гожтэмын вал, нош 70 ар куспын куд-огзэ вынлыко шайгуосы ватӥзы. Утчасьёс эскерон ужъёс ортчытыса тодӥзы, «ыштэм ожгарчиос» пӧлысь одӥгез — Вячеслав Шихов — Москва музъемын кылиз шуыса, но сое ватэм инты сярысь ивортодэтъёс ыштэмын. Котегуртысь улӥсьёс но Удмуртилэн кивалтэтэз «Куркино» муниципал кылдэтлэн администрацияз солэсь нимзэ синпелетэ ватсан куронэн вазиськизы, но соосты валаны ӧз дыртэ. Ужпумез сэрттыны-пертчыны Огъяросси калык фронтлэн Москваысь штабез пыриськемез юрттӥз. Озьы ик тодмо луиз, Шиховлэн шайгуэз сярысь сяна, со госпитальын ик кулэм эшшо 75 ожгарчиосты ватон интыос сярысь ивортодэтъёс ыштэмын шуыса. Синпелетэз усьтон сярысь Вячеслав Шиховлэн ӵыжы-выжыосыз рос-просгес тодыны быгато газетлэн редакцияз 8 (34151) 4-14-47 телефон пыр жингыртыса. Тегъёс: Дэбес Удмуртия синпелет БыдӟымАтыкайож ож  